Source: http://birosag.hu/media/aktualis/szegedi-torvenyszek-valamennyi-jarasbirosaga-csatlakozott-nyitott-birosag-programhoz
Timestamp: 2017-11-20 17:34:06
Document Index: 26817443

Matched Legal Cases: ['Bíróság ', 'BÍRÓSÁG\n', 'Bíróság ', 'Bíróság ', 'Bíróság ', 'bíróság ']

A Szegedi Törvényszék valamennyi járásbírósága csatlakozott a Nyitott Bíróság programhoz | BÍRÓSÁG
A Szegedi Törvényszék valamennyi járásbírósága csatlakozott a Nyitott Bíróság programhoz
2015. ápr. 13. - 13:12, OBH-Sajto5
A Nyitott Bíróság program 2012 őszén indult a Szegedi Ítélőtábla és a Szegedi Törvényszék, valamint a programban résztvevő 5 szegedi középiskolával kötött együttműködés alapján. A program célja, hogy a középiskolás generációt az életkori sajátosságoknak megfelelően tájékoztassa az alapvető jogi ismeretekről, a jogintézményekről, az őket érintő jogi témájú kérdésekről, valamint megismertesse őket a bírósági szervezetrendszer működésével, ezáltal is növelje az igazságszolgáltatásba vetett bizalmat.
A közel 2,5 éve sikeresen működő program keretében bírák és igazságügyi alkalmazottak tesznek rendszeres látogatást középiskolák osztályfőnöki, illetve társadalomismereti óráin, ahol a diákokkal alapvető polgári jogi, büntetőjogi, alkotmányjogi ismereteket osztanak meg. Ezen túlmenően évente megrendezésre kerülő perszimuláción, valamint az érdeklődő diákok tárgyalásokon is részt vehetnek. A program sikerét mutatja, hogy 2014. november 3-án a bírósági szervezetrendszerhez a Csongrád Megyei Főügyészség is csatlakozott.
Az eltelt közel 2,5 év tapasztalatai a szegedi középiskoláktól érkező visszajelzések nyomán egyre nagyobb igény mutatkozott arra, hogy ne csak a szegedi székhelyű középiskolák diákjai vehessenek részt ebben a programban, így a Szegedi Törvényszék elnöke célul tűzte ki a Nyitott Bíróság program kiterjesztését a Szegedi Törvényszék illetékességi területén működő valamennyi járásbíróságra.
Mindennek keretében a Szegedi Törvényszék elnöke 2015. április hó 10. napján a Hódmezővásárhelyi Járásbíróságon együttműködési megállapodást írt alá a csongrádi Sághy Mihály Szakképző Iskola, Középiskola és Kollégium, a hódmezővásárhelyi Németh László Gimnázium és Általános Iskola, a makói József Attila Gimnázium, a szentesi Horváth Mihály Gimnázium és Szakközépiskola képviselőivel. A programhoz a fentieken túl a hódmezővásárhelyi Eötvös József Szakképző Iskola, valamint a makói Juhász Gyula Református Gimnázium és Szakközépiskola is csatlakozott.
A sajtótájékoztatóval egybekötött együttműködési megállapodás aláírását megelőzően a középiskolák képviselőinek lehetősége nyílt a Hódmezővásárhelyi, a Makói, a Csongrádi és a Szentesi Járásbíróságok elnökeivel egyeztetni a program részletes megvalósításáról, a jövőbeni együttműködés részleteiről.
Mint azt dr. Tárkány-Szűcs Babett, a Szegedi Törvényszék elnöke kiemelte, külön öröm számára az, hogy a szegedi középiskolákkal folytatott együttműködés sikere nyomán további középiskolák kapcsolódnak be a programba, és immáron nem csak a szegedi székhelyű járásbíróságok, hanem a megyében működő valamennyi járásbíróság bírái és igazságügyi alkalmazottai is aktívan részt vesznek a programban, amelyet kiemelten fontosnak értékelt a felnövekvő generáció jogtudatosságra és normakövető magatartásra nevelése és a bírósági szervezetrendszer megismertetése körében.
Mint azt az aláírást követően elmondta, a Szegedi Törvényszék továbbra is örömmel fogadja további középiskolák jelentkezését a programban való részvételre.
Szeged, 2015. április 10.